題陽華巖
作者：何麒
朝代：宋

paragraphs: 名山固多巖，茲巖擅天下。
屋大享千人，谷深量萬馬。
谽谺通一水，旁午飛橋跨。
石礫巧彫鎪，松篁森繪畫。
古人棲遁處，文字猶憑藉。
語妙元次山，名高陶別駕。
瞿君三體篆，殆可斯翁亞。
却後累百年，吾人來歎吒。
伊予邱壑姿，嗜好若天假。
終焉卜真隠，學道冀陶冶。
丹成生羽翼，召節青童把。
揮手挹霞芒，竦身朝帝者。